**ὁ ἅγιος Νικόλαος, ἕνας πανάγιος ἄνθρωπος τοῦ Θεοῦ**

Λαέ του Θεοῦ “κλήσεως ἐπουρανίου μέτοχε” (Ἑβρ. γ´, 1),

σήμερα ἐνορῶμεν διά πίστεως ἕνα παράδοξο “σημεῖον” τοῦ ἐκκλησιαστικοῦ μας ἑορτοδρομίου:

“τόν μείζον„α ἐν γεννητοῖς γυναικῶν” Τίμιον Πρόδρομον, τῆς φερωνυμίας Σας, ἅγιε Ρεθύμνης καί Αὐλοποτάμου,

τόν περιώνυμο ἅγιο Ὁμολογητή Ἰουστίνο φιλόσοφο καί μάρτυρα τῆς φερωνυμίας Σας, ἅγιε Νέας Κρήνης καί Καλαμαριᾶς,

καί τόν μυροβλύτη Μεγαλομάρτυρα Δημήτριο τῆς φερωνυμίας τῆς ἐλαχιστότητός μου

καί τόσους ἄλλους Ἁγίους καί Δικαίους καί τό θαυμαστό σημεῖο νά παραχωροῦν ὅλοι τους τήν προτεραιότητα τιμῆς στόν μέγιστο ἐν Ἱεράρχαις πανάγιο Νικόλαο!

Τό λογικό ποίμνιο τοῦ Χριστοῦ, Σεβασμιώτατοι ἀδελφοί, ἐγκαυχᾶται γιά τήν πνευματική ἐμπνευσμένη πηδαλιουχία Σας· τό ἠλεημένο παρά τοῦ Κυρίου τετιμημένο πρεσβυτέριο, οἱ τοῦ Χριστοῦ διάκονοι καί ὁ περιούσιος λαός, ἄρχοντες καί ἀρχόμενοι εὔχονται “τά κρείττονα καί ἐχόμενα σωτηρίας”.

Σᾶς εὐχαριστοῦμε θερμά ἅγιε Ἀδελφέ, πού φέτος μᾶς προσκαλέσατε νά συνεορτάσουμε μαζι μέ τόν ἅγιο Ρεθύμνης καί Αὐλοποτάμου κ. Πρόδρομον, ἀδελφόν ἐκ Κρήτης, καθώς καί μέ τόν καθηγούμενο τῆς ἱερᾶς καί σεβασμίας Μονῆς τοῦ Ὁσίου Δαυΐδ τοῦ Γέροντος κ. Γαβριήλ, ὁ ὁποῖος εἶναι ὁ τελευταῖος μοναχός τοῦ ἁγίου Ἰακώβου τοῦ “μέ συγχωρεῖτε”, καί νά διδαχθοῦμε μαζί τήν περιλάλητη οἰκουμενικότητα τῆς ἱερᾶς μνήμης τοῦ θεοδμήτου ἁγίου Νικολάου τοῦ θαυματουργοῦ καί μυροβλύτη.

\*\*\*

Καί μάλιστα, ὅλοι ἐμεῖς “οἱ ζῶντες”, “οἱ περιλειπόμενοι τοῦ 21οῦ αἰώνα”, ἔχουμε συνεορταστή τοῦ Ἁγίου Νικολάου καί τόν Ὅσιο Δαυΐδ, ἀπό τήν Εὔβοια, ἕναν Ἅγιο ὑπακοῆς καί ἁγιασμοῦ τοῦ 16ου αἰώνα, πολύ ταπεινό καί πολύ ἀσκητικό.

Ἡ χαρισματοῦχος και θαυματουργός ζωή του πέρασε ἀπό πολλές ἀσκητικές διαδρομές στά δύσκολα ἐκεῖνα χρόνια.

Τιμοῦσε τόν ἅγιο Νικόλαο ἐν ζωῇ, τόν ὑμνεῖ ― μέ ὅλους τούς Ἁγίους καί Ἀγγέλους― ἐν οὐρανοῖς καί ἦρθε διά τῆς Τιμίας Κάρας του νά τόν συνεορτάσει φέτος ἐδῶ μαζί Σας, μαζί μας.

Τήν εὐχή τους ―εἰς μετάνοιαν καί ἁγιασμόν― νά ἔχουμε συνάπαντες.

\*\*\*

Πόσο δύσκολος εἶναι ὁ ἐγκωμιασμός σέ ἕνα τόσο μεγάλο Ἅγιο, ὡς ἐν προκειμένῳ ὁ θεοφόρος Νικόλαος, πού οὐράνωσε τόν πλανήτη μας μέ τήν ὁμολογία καί τήν μαρτυρία Ἰησοῦ Χριστοῦ!

Τιμοῦμε χρεωστικῶς καί ὀφειλετικῶς τή μνήμη τοῦ γαληνοτάτου ὅρμου [στόν ὁποῖο ἐλλιμενίζονται οἱ κινδυνεύοντες καί διασώζονται,] τοῦ παμφαεστάτου φωστῆρος Νικολάου. Συναχθήκαμε γιά νά τελέσουμε τό θεοπρεπέστατο μυστήριο τῆς θείας Εὐχαριστίας, “ὑπέρ τῆς τοῦ κόσμου ζωῆς καί σωτηρίας”. Ὅπως ἀκριβῶς ἔπραττε καί ὁ θαυμαστωθεῖς ὑπό τοῦ Κυρίου Ἱεράρχης, πιστῶς στήν ἐντολή τοῦ Κυρίου «τοῦτό ποιεῖτε εἰς τήν ἐμήν ἀνάμνησιν».

Μέ τό ἔλεος Του χειραγωγούμενοι, κι ἐμεῖς εἰσοδεύσαμε στά πρόθυρα τοῦ ἀπόθετου κάλλους τοῦ ἀνυπέρβλητου μεγαλείου τῆς πίστεώς μας ὅπου, ἐπί τῆς ἁγίας Τραπέζης φρυκτωρεῖ τό Ἅγιο Φῶς τῆς θεουργικῆς ἐμπειρίας.

Προσκαρτεροῦντες ὁμοθυμαδόν “τῇ προσευχῇ καὶ τῇ δεήσει”, τιμῶντας τόν ἄνθρωπο τοῦ Θεοῦ, γευθήκαμε τήν “εἰς Πνεύματος Ἁγίου κοινωνίαν” θεία Μετάληψη· μέ τό κατεξοχήν μυστήριο τῆς εἰσόδου στό δικό μας κόσμο τῆς ἁγιοποιοῦς καί θεοποιοῦς χάριτός Του. Κατ᾽ αὐτήν ὁ Θεός Πατήρ εὐδοκεῖ-προσδέχεται, ὁ Υἱός ἐνεργεῖ-προσφέρεται καί τό Πανάγιο Πνεῦμα συνεργεῖ-τελεταρχεῖ, καί μᾶς καθιστᾶ σύναιμους καί σύσσωμους μέ τόν Κύριο τῆς δόξης.

Διά τοῦ θεόσδοτου αὐτοῦ μυστηρίου τροφοδοτεῖτο καί ὁ θεοστεφής Ἱεράρχης, γενόμενος τίμημα καί μίμημα Χριστοῦ. Ὑπῆρξε (καί παραμένει) οἰκουμενικός κήρυκας τῆς θεότητος τοῦ Κυρίου μας καί διαπρύσιος ὁμολογητής, δι᾽ ἔργων καί λόγων καί θαυμάτων καί ἁγιότητος (ὅσον ἀφορᾶ τόν βίο καί τήν μεταβίωση καί τήν οὐράνια πολιτεία του).

Γιά νά φθάσει ἐκεῖ, δοκιμάστηκε σάν τό χρυσάφι στό καμίνι.

Ὀρφανός ἀπό τήν παιδική ἡλικία, τά πλούτη πού κληρονόμησε ἀπό τούς γονεῖς του σέ περιόδους λιμοῦ τά ἀξιοποίησε, μοιράζοντάς τα στούς ἔχοντας ἀνάγκη. “Δάνεισε τῷ δεδωκότι Χριστῷ”, προικίζοντας ἄπορες καί ἀπροστάτευτες νέες καί βοηθῶντας ἀναγκεμένους συνανθρώπους του. Ὁ προσανατολισμός του χαλυβδωνόταν μέ τήν χάρη τοῦ Παναγίου Πνεύματος, πού τόν ἐνίσχυε καί τόν τροφοδοτοῦσε μέ τό γλυκασμό τῆς χάριτός Του. Ἐπένδυε στήν καλή του προαίρεση καί τήν ἄδολη καί ἀνυπόκριτη καρδιά του. Ἔτσι, ἀναδείχθηκε σκεῦος εὔχρηστο τοῦ Παρακλήτου γιά τήν ἀποστολή πού θά τοῦ ἐμπιστευόταν.

Ὁ ἅγιος Νικόλαος “ἐσινιάσθη ὡς ὁ σίτος” (Λουκ. κβ´, 31) ἀπό ὅλων τῶν εἰδῶν τούς πειρασμούς, καί κράτησε τό “ἀλεύρι” τῆς πίστεως καί τήν ζύμη τῆς ἀρετῆς καί ἔφτιαξε τόν ἄρτο τῆς ἁγίας ζωῆς του.

Τόν προσκόμισε στήν Προσκομιδή τῆς Ἐκκλησίας. Καί ὁ Χριστός τόν προσδέχθηκε αὐτόν τόν ἄρτο, καί τό Ἅγιο Πνεῦμα παρίστατο συνέκδημο στήν τελείωση τῆς παρακαταθήκης του καί τόν ἀξίωσε νά ἀναδειχθεῖ εἰς διαδοχήν τῶν Ἁγίων Ἀποστόλων Ἀρχιερεῦς στά Μύρα τῆς Λυκίας.

Τά ἔργα του ἦταν ἔργα Χριστοῦ, τά λόγια του λόγια Χριστοῦ, τά ἐν ζωῇ θαύματά του ἦταν θαύματα Χριστοῦ, ἡ αἰώνια ἁγιότητά του ἦταν καί εἶναι ἁγιότητα Χριστοῦ, ἡ μυροβλυσία του εἶναι καί παραμένει “εὐωδία Χριστοῦ ἐν τοῖς σωζομένοις καί ἐν τοῖς ἀπολλυμένοις” (Β´ Κορ. β´ 15).

**Ὁ ἅγιος Νικόλαος ἦταν καί παραμένει μιά “χριστοειδής ὑπεραξία” γιά τήν ἐποχή του καί κάθε ἐποχή, προπαντός γιά τήν ἐποχή μας**, πού συμβιβαζόμαστε μέ τά εἴδωλά της, πού οἱ ἰδεολογικές ἀγκυλώσεις στοχεύουν στήν ἀποιεροποίηση τῆς κοινωνίας, τῆς οἰκογένειας, τοῦ κάθε ἀνθρώπου, ἰδιαιτέρως τῶν νέων μας. Δυστυχῶς οἱ συμπεριφορές τους, πού ὄζουν σκληρότητος, βαναυσότητος καί ἀπανθρωπιᾶς, ἐπαυξάνουν μέρα μέ τήν ἡμέρα. Φοβοῦμαι ὅτι οἱ νεοτερικές καινοτομίες μας ὁδήγησαν σέ αὐτό τό θλιβερό θέαμα καί τό κακό πάει νά γίνει μή ἀναστρέψιμο. Ἄς ὄψονται οἱ κάθε εἴδους τολμητίες.

Ὁ ἅγιος Νικόλαος ἔγινε ἄρτιος, τέλειος καί καθ᾽ ὁλοκληρίαν χριστομιμητής γιά τά ἀνθρώπινα μέτρα “ἐν μηδενί λειπόμενος” (Ἰακ. α´, 4), στίς πολύ δύσκολες καί μεταβατικές ἱστορικές συνθῆκες ἐκείνης τῆς ἐποχῆς.

Καί ῾῾ἀποκτώντας φίλον τόν Κύριον᾽᾽ χαριτώνεται ὁλόκληρος καί γίνεται χριστοειδέστερος κατά θεομεθεξία, γιά τά οὐράνια ἀνθρώπινα μέτρα τῆς Πνευματικῆς ἁγιοσύνης, στή βασιλεία τοῦ Θεοῦ.

Ἐπί γῆς σήκωσε τό σταυρό πού τοῦ ἐμπιστεύθηκε ὁ Κύριος, τόν σταυρό πού τοῦ ἀναλογοῦσε *(καταπτώχευση σέ φιλανθρωπίες καί ἄσκηση, φυλάκιση ἐπί εἰδωλολατρείας, δεύτερη φυλάκιση καί ἀργία ἀπό τήν ἀρχιερωσύνη τό 325).*

Καί, πρίν προλάβει ἡ Ἐκκλησία νά τόν τιμήσει, τόν χαρίτωσε τό Ἅγιο Πνεῦμα καί ὁ Ἀναστάς Κύριος τόν ἀνέδειξε μυροβλύτη.

**Βίωσε τόν Χριστό καί Τόν μεγάλυνε στό ποίμνιό του ἀλλά καί στήν οἰκουμένη ὡς Θεάνθρωπο Κύριο, κι Ἐκεῖνος τόν καθιέρωσε ὡς Ἱεράρχη θεοστεφή, μέ ἕναν τρόπο πού λέγεται μέχρι σήμερα καί θά λέγεται αἰωνίως “ἅγιος Νικόλαος Μύρων τῆς Λυκίας” καί μάλιστα πανάγιος, ὅπως σοφά τοῦ ἀπέδωσε ἡ Ἐκκλησία μας!**

Πῆρε τήν ψυχή του στούς οὐρανούς καί μοιράστηκε μέ μᾶς τά λείψανά του, ἐκεῖ στά Μύρα τῆς Λυκίας καί τώρα βρίσκονται στό Μπάρι τῆς Ἰταλίας. Τά λείψανά του, χαριτόβρυτα γιά αἰῶνες ἀνέβλυζαν μύρο, ἀνέβλυζαν ζωή καί χάρη καί θεῖες εὐλογίες.

Ὁ ἅγιος Νικόλαος ὑπῆρξε καί παραμένει “ὡσάν ἰσαπόστολος”, ὡσάν τούς Ἀποστόλους, πού εὐαγγελίσθηκαν τόν Χριστό μας ὡς Θεό καί Σωτήρα, ὡς προαιώνιο Θεό καί νέο Ἀδάμ.

Κι ἐπειδή ὑπῆρξε οἱονεί ἰσαπόστολος, **γι᾽ αὐτό καί τιμᾶται ὀρθοδόξως ὄχι μόνο στίς 6 Δεκεμβρίου** (ἐπί τῇ ἁγίᾳ κοιμήσει αὐτοῦ), **ἀλλά καί κάθε Πέμπτη ὅλο τό χρόνο μαζί μέ τούς Ἀποστόλους**.

**Τιμᾶται:**

* γιά τήν ἰσαπόστολο ζωή του, μέ τήν ἐλεήμονα καρδιά πού εἶχε (διαμοιράζοντας τελείως τά πάντα, ἀκολουθώντας τούς μή ἔχοντας, ἀλλά τά πάντα κατέχοντας, πού ἀφέντες ἅπαντα ἠκολούθησαν τόν Κύριο),
* γιά τήν ἰσαπόστολο θαρραλέα Χριστολογική μαρτυρία του,
* γιά τήν ἰσαπόστολο ἐπιβράβευση ἀπό τόν Κύριο καί τήν Παναγία μας στήν φυλακή,
* γιά τήν ἰσαπόστολο μεγαλοσύνη τῶν θαυμάτων τῆς φιλαδελφίας του καί τήν ἰσαπόστολο οἰκουμενική ἁγία φήμη του,
* γιά τήν ἰσαπόστολο “εὐωδία Χριστοῦ”, μέ τήν διανεμόμενη μυροβλυσία τοῦ θεοφόρου λειψάνου του,
* τέλος, γιά τήν ἰσαπόστολο ὁμολογία του, ὡς διδακτός Θεοῦ, πού διαποτιζόταν καί προσφερόταν καί διακινεῖτο ὑπέρ πάντων καί διά πάντων καί ἀντί πάντων καί μετά πάντων, διά τῆς ὑψοποιοῦ ταπεινώσεώς του καί τῆς ἀνιδιοτελοῦς ἀγάπης του.

**Ἡ Ἐκκλησία βεβαίως δέν τόν ὀνοματίζει “ἰσαπόστολο”.**

ἀλλά τόν γεραίρει μέ μιά πληθωρικότητα ὡραίων καί πραγματικῶν ὑμνολογικῶν τίτλων πού σχεδόν ἁμιλῶνται τούς ὕμνους τῶν Ἀποστόλων.

Δέν διστάζει νά τόν χαρακτηρίσει μέ ἕναν ἄλλο μεγάλο τίτλο εὐλαβικῆς καί ὑμνωδικῆς τιμῆς, πολύ μεγάλης καί πληθωρικῆς τιμῆς.

Στό Δοξαστικό τῶν Αἴνων τῆς ἑορτῆς προσκαλεῖ τούς πάντες…

…τούς ἀνθρώπους τῆς ἐξουσίας, τούς ἐκκλησιαστικούς, τούς θεολόγους, τούς ἀσθενεῖς, τούς κινδυνεύοντες, τούς ἁμαρτωλούς, τούς φτωχούς, τούς θλιβομένους, τούς ταξιδεύοντες, τούς πάντες… νά σκιρτήσουμε ἀγαλλόμενοι καί νά χαροῦμε μέ τήν «ἐτησίαν πανήγυριν τοῦ θεοφόρου Πατρός» καί …

… «οἱ πάντες τὸν πανταχοῦ θερμῶς προφθάνοντα, **μέγιστον Ἱεράρχην**, ἐγκωμιάζοντες οὕτως εἴπωμεν· **πανάγιε Νικόλαε, πρόφθασον**, ἐξελοῦ ἡμᾶς τῆς ἐνεστώσης ἀνάγκης καὶ σῶσον **τὴν ποίμνην σου** ταῖς ἱκεσίαις σου».

Τόσο μεγάλος εἶναι ὁ ἅγιος Νικόλαος!

Μέγιστος Ἱεράρχης!

Ἰσαπόστολος, στήν τιμή!

Πανάγιος, στήν ὀνομασία!

Ποιμένας τῶν ἐγκωμιαστῶν καί τῶν ἑορταστῶν του!

\*\*\*

Ὁ ἅγιος Νικόλαος εἶχε ὡς πρότυπό του τόν Χριστό τῆς Ἐκκλησίας, βλέποντας κατάματα τήν ἐνανθρώπηση τοῦ Χριστοῦ, τό σταυρό Του, τήν ἀνάσταση Του, τήν προσδοκία Του…

… καί ἐπίσης βλέποντας κατά βάθος καί κατά πρόσωπον στούς ἀνθρώπους αὐτό πού “βλέπει” ὁ Χριστός στόν καθένα μας, τό “κατ᾽ εἰκόνα καί καθ᾽ ὁμοίωσιν Θεοῦ”, τό δικό Του “δομικό μας πρότυπο”, κι ἄς εἶναι πονεμένο, ἀπεγνωσμένο, βασανισμένο, ἀλλοτριωμένο, μέ μιά προσδοκία λύτρωσης καί τέλειας ἀπολύτρωσης.

Δέν σωζόμαστε μέ τά λόγια, μέ τήν ἐπιφάνεια τοῦ “κατ᾽ εἰκόνα”, μέ αὐτό πού φαινόμαστε (ἀπό δωρεά τοῦ Θεοῦ).

Τό “κατ᾽ εἰκόνα” μᾶς τό χάρισε ὁ Θεός, ὥστε νά εἴμαστε “εἰκόνες τῆς φυσικῆς Εἰκόνας Του”, νά εἴμαστε “εἰκόνες” τοῦ Υἱοῦ Του.

Ἡ “θύρα τοῦ οὐρανοῦ” ἀνοίγει μέ καθαρισμένο τό “κατ᾽ εἰκόνα” σέ βάθος, καθαρισμένο διά τοῦ Χριστοῦ.

Σωζόμαστε μέ τό “καθ᾽ ὁμοίωσιν Θεοῦ”, ὅταν μέ τό ἔλεος τοῦ Κυρίου, ὁμοιάσουμε στήν ἐνανθρώπησή Του.

Μέ ἕνα σκοπό: νά ταυτισθοῦμε ἐκκλησιαστικά στήν ἐνανθρώπησή Του, στήν ὑπακοή Του στό θεῖο θέλημα, στήν ὑπακοή ἀκόμη καί μέχρι σταυρικῆς θυσίας.

Ὁ Κύριος ὑπόσχεται στούς ποιητές τῶν λόγων Του: «Ἐγώ ἦλθον ἵνα ζωήν ἔχωσι καί περισσόν ἔχωσιν» (Ἰωάν. ι´, 10). Ζωή ἔχουν ὅσοι γίνονται κληρονόμοι τῆς βασιλείας Του. Ὅσον ἀφορᾶ τό «περισσόν ἔχωσιν», ἀναφέρεται σέ ἐκείνους πού σφραγισμένοι μέ τή σφραγίδα τοῦ Ἁγίου Πνεύματος, δέν μόλυναν τόν χιτῶνα τῆς βαπτίσεώς τους, ἀλλά πάντοτε εὐαρεστοῦσαν τόν Κύριο, καθιστάμενοι συγκληρονόμοι τοῦ Χριστοῦ, ὡς υἱοί καί ἀδελφοί Του.

Εἶχε ἀξιωθεῖ, ὅπως καί πολλοί ἄλλοι ὁμόφρονές του, νά γίνει ὄχι μόνον υἱός Θεοῦ κατά χάρη, ἀλλά τό θαυμασιώτερο καί ἀδελφός τοῦ Ἰησοῦ, ἀλλά καί τό πλέον ἐναργέστερο, θεός κατά χάρη, σύμφωνα μέ τήν προτροπή τοῦ Θεοῦ: “Ἐγώ εἶπα θεοί ἐστε, καί υἱοί Ὑψίστου πάντες” (Ψαλμ. πα´, 6).

Σ᾽ αὐτή τήν συγκληρονόμηση ἀπέβλεπε ὁ ἅγιος Νικόλαος, ὥστε νά συνεκκλησιάζει τούς ἀνθρώπους στήν Ἐκκλησία τοῦ Χριστοῦ, μεταλαμβάνοντας τοῦ Σώματος καί τοῦ Αἵματός Του.

Ἀπέκτησε σέ πληρότητα τό χάρισμα τῆς θαυματουργίας. Ἕνα χάρισμα τοῦ Θεοῦ πάνω σ᾽ αὐτήν τήν εὐλογημένη “ὑποδομή τῶν ἐπιλογῶν ζωῆς” τοῦ ἁγίου Νικολάου.

Ἔσωσε τρεῖς ἀθώους ἀνώτερους στρατιωτικούς, πού τόν ἐπικαλέστηκαν ἀπεγνωσμένα, ἐμφανιζόμενος στόν ὕπνο τοῦ αὐτοκράτορα καί ὑπερασπιζόμενος τήν ἀθωότητά τους, τήν παραμονή τῆς θανατώσεώς τους!

Μέσα ἀπό τή θάλασσα ἔσωσε μισοπνιγμένους ἀνθρώπους. Καράβια πού κινδύνευαν, γλίτωναν, μέ τίς πρεσβεῖες του. Συνδέθηκε ἡ παρουσία του μέ θαύματα πού ἀφοροῦν τή θάλασσα καί τούς ναυτικούς μας.

Ἀπό τον 4ο αἰώνα πού ἔζησε μέχρι σήμερα, δέν ἔπαυσε οὔτε παύει νά εὐεργετεῖ.

[Θά ἀναφερθῶ σέ ἕνα συγκλονιστικό θαῦμα σωτηρίας καί διαφυλάξεως τοῦ θωρηκτοῦ Ἀβέρωφ καί τοῦ πληρώματός του, ὅπως διασώζεται στά ἀρχεῖα τοῦ Πολεμικοῦ Ναυτικοῦ. Ὁ Ναύαρχος Παῦλος Κουντουριώτης ἀπελευθέρωσε τό 1912-1913 τά νησιά τοῦ βορειο-ανατολικοῦ Αἰγαίου ἀπό τόν τουρκικό ζυγό, περιορίζοντας τόν ὀθωμανικό στόλο μέσα στά Δαρδανέλια. Ὁ Ναύαρχος διακρινόταν γιά τό εὐσυνείδητο ἐκκλησιαστικό του φρόνημα καί τήν ἀταλάντευτη πίστη στόν Θεό. Κρατώντας ἀκάλυπτος ἕνα ξύλινο σταυρό στό ἕνα του χέρι καί τά κιάλια του στό ἄλλο, κατηύθυνε τόν στόλό του πού ἐξῆλθε νικητής στίς καθοριστικές μάχες τῆς Ἔλλης καί τῆς Λήμνου. Τόν σταυρό ἐκεῖνο τόν τοποθέτησε στό παρεκκλήσι λέγοντας: “Ἐδῶ πού ἀκουμπάει ὁ ξύλινος σταυρός στό ἀσπίδιο, βλήμα τούρκικο δέν θά πέσει”. Ὅπως καί ἔγινε. Ἄν καί ἦταν ἀφύλακτος, τό θωρηκτό δέχθηκε περί τά 1800 βλήματα. Ἀπό αὐτά, μόνο 20 προξένησαν ἐλάχιστες ἐπιφανειακές φθορές στό κατάστρωμα. Παραμονές τῆς ναυμαχίας τῆς Ἔλλης ὁ ὑποκελευστής Σκόδρας, σηκώνοντας τό πρωΐ, βλέπει ἔκπληκτος στόν κουβά πού χρησιμοποιοῦσαν γιά τήν λίπανση τῶν πυροβόλων, σχηματισμένη τήν μορφή τοῦ ἁγίου Νικολάου μέ φωτοστέφανο. Τρέμοντας καί μέ συγκίνηση παίρνει τόν κουβᾶ καί τόν πηγαίνει στό Ναύαρχο. Ὁ Κουντουριώτης, βλέποντάς τον, δακρύζει καί κάνει τόν σταυρό του. Συγκέντρωσε τότε ὅλο τό πλήρωμα καί τούς εἶπε: “Ὁ Θεός μέ πολλά σημάδια μᾶς δείχνει τό θέλημά Του. Αὐτό τό σημάδι προμηνύει τή νίκη μας στήν ἑπόμενη ναυμαχία”. Καί διατάσσει τόν Ἀντιπλοίαρχο Ἀρχιμανδρίτη Διονύσιο Δάφνο νά κάνουν ὅλοι λιτανεία μέ τήν φανερωθεῖσα μορφή τοῦ ἁγίου Νικολάου στόν κουβᾶ. Ἔκτοτε ἡ μορφή στόν κουβᾶ παραμένει ἀναλλοίωτη γιά 111 χρόνια ἕως σήμερα στό μοναδικό Παρεκκλήσι σέ θωρηκτό, πού εἶναι ἐλλιμενισμένο στό Παλαιό Φάληρο].

\*\*\*

Τόν ὑμνολογοῦμε λοιπόν ἀκριβοδίκαια-τέλεια, στό δοξαστικό τῶν ἀποστίχων τοῦ Ἑσπερινοῦ, **μέ ἄλλον ἕνα τίτλο τιμῆς:**

**«**Ἄνθρωπε τοῦ Θεοῦ καὶ πιστὲ θεράπον, λειτουργὲ Κυρίου, ἄνερ ἐπιθυμιῶν, σκεῦος ἐκλογῆς, στῦλε καὶ ἑδραίωμα τῆς Ἐκκλησίας, βασιλείας κληρονόμε, μὴ παρασιωπήσῃς τοῦ βοᾶν ὑπὲρ ἡμῶν πρός Κύριον».

«Ἄνθρωπε τοῦ Θεοῦ…» (πρβλ. Α΄ Τιμ. 6: 9-11). Ὁ ἅγιος Νικόλαος δέν ὑπῆρξε ἁπλῶς ἄνθρωπος, ἀλλά ἄνθρωπος τοῦ Θεοῦ.

Νά μᾶς ἀξιώσει ὁ Κύριος νά γίνουμε κι ἐμεῖς!